
Text rozhodnutia
Súd: Krajský súd Bratislava Spisová značka: 1S/298/2017 Identifikačné číslo súdneho spisu: 1017202063 Dátum vydania rozhodnutia: 22. 02. 2018 Meno a priezvisko sudcu, VSÚ: JUDr. Anna Peťovská PhD. ECLI: ECLI:SK:KSBA:2018:1017202063.1 Uznesenie Krajský súd v Bratislave v právnej veci žalobcu: Lesoochranárske zoskupenie VLK, Tulčík č. 310, 082 13 Tulčík, IČO: 31 303 862, právne zastúpený JUDr. Ivetou Rajtákovou, advokátkou, Štúrova č. 20, Bratislava, proti žalovanému: Ministerstvo životného prostredia Slovenskej republiky, Námestie Ľ. Štúra č. 1, 812 35 Bratislava, za účasti ďalších účastníkov: 1/ Poľovnícke združenie Suchá - Zelenô, 034 74 Liptovské Revúce, IČO: 31 938 370, 2/ Združenie domových samospráv, Námestie SNP 13, P.O.BOX 218, 850 00 Bratislava, IČO: 31 820 174, v konaní o preskúmanie zákonnosti rozhodnutia ministra životného prostredia Slovenskej republiky č. 8314/2017 - 9.2 (41/2017 rozkl.) zo dňa 04.10.2017, takto r o z h o d o l : Správny súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : 1. Žalobca sa správnou žalobou, doručenou Krajskému súdu v Bratislave dňa 12.12.2017, v procesnom postavení zainteresovanej verejnosti domáhal preskúmania zákonnosti rozhodnutia ministra životného prostredia Slovenskej republiky č. 8314/2017 - 9.2 (41/2017 rozkl.) zo dňa 04.10.2017, ktorým bol zamietnutý rozklad žalobcu a bolo potvrdené rozhodnutie Ministerstva životného prostredia Slovenskej republiky, odboru štátnej správy ochrany prírody, č. 5079/2017 - 6.3 zo dňa 27.07.2017, ktorým bola povolená výnimka zo zákazov ustanovených v ust. § 35 ods. 1 písm. b) a písm. e) zákona č. 543/2002 Z. z. o ochrane prírody a krajiny v znení neskorších predpisov (ďalej len „Zákon o ochrane prírody a krajiny“), pričom výnimkou sa povolilo žiadateľovi (ďalší účastník 1/) usmrtiť - odstreliť jedného jedinca medveďa hnedého v poľovnom revíri Čierny Kameň, držať ho a prepravovať. 2. Napadnuté rozhodnutia považoval žalobca za nezákonné z dôvodu, že konajúce orgány verejnej správy vychádzali z nesprávneho právneho posúdenia veci, zistenie skutkového stavu orgánom verejnej správy bolo nedostačujúce na riadne posúdenie veci, skutkový stav, ktorý vzal orgán verejnej správy za základ napadnutého rozhodnutia alebo opatrenia je v rozpore s administratívnymi spismi alebo v nich nemá oporu. Na základe uvedeného žalobca žiadal o zrušenie napadnutých rozhodnutí a vrátenie veci prvostupňovému správnemu orgánu na ďalšie konanie. 3. Podľa ust. § 2 ods. 1 zákona č. 162/2015 Z. z., Správny súdny poriadok, (ďalej len „SSP“), v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 4. Podľa ust. § 6 ods. 1 SSP, správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 5. Podľa ust. § 97 SSP, ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len "procesné podmienky"). 6. Podľa ust. § 99 písm. g) SSP, správny súd konanie uznesením zastaví, ak odpadol dôvod na pokračovanie v konaní a nejde o prípady ustanovené v písmenách c) a d). 7. Podľa § 89 ods. 3 písm. b) Zákona o ochrane prírody a krajiny, rozhodnutie vydané podľa tohto zákona stráca platnosť uplynutím času, na ktorý bolo vydané. 8. Po doručení správnej žaloby na súd bolo primárnou úlohou správneho súdu skúmať, či sú v konaní splnené procesné podmienky konania, ktorých splnenie predstavuje predpoklad pre meritórne rozhodovanie o podanej správnej žalobe a pre naplnenie účelu správneho súdnictva, ktorým je poskytnutie ochrany právam a právom chráneným záujmom fyzických a právnických osôb v oblasti verejnej správy tak, ako to predpokladá čl. 46 ods. 2 Ústavy Slovenskej republiky. 9. Pod pojmom procesné podmienky konania možno rozumieť zákonom stanovené požiadavky, ktorých absencia spôsobuje, že správny súd má povinnosť začaté konanie ukončiť bez toho, aby sa v konaní zaoberal nárokom žalobcu vo veci samej. Správny súd je povinný v konaní ex offo skúmať splnenie procesných podmienok, pričom ich absencia môže mať v závislosti od povahy tohto nedostatku povahu odstrániteľnej alebo neodstrániteľnej vady konania. Ak správny súd pri skúmaní procesných podmienok dospeje k záveru, že ide o taký nedostatok procesnej podmienky, ktorý nemožno odstrániť, správny súd v závislosti od povahy nedostatku procesnej podmienky správnu žalobu odmietne (v zmysle ust. § 98 SSP) alebo konanie zastaví (v zmysle ust. § 99 SSP). 10. V predmetnej veci správny súd pred meritórnym posudzovaním žalobcom uplatňovaného nároku preskúmal správnu žalobu v rozsahu splnenia obsahových a formálnych náležitostí žaloby, danosti procesných podmienok, ako aj listiny pripojené k podanej správnej žalobe. 11. Z vykonaného skúmania správnej žaloby súd zistil, že žalobca sa v konaní domáha zrušenia rozhodnutia ministra životného prostredia Slovenskej republiky č. 8314/2017 - 9.2 (41/2017 rozkl.) zo dňa 04.10.2017, ktorým bol zamietnutý rozklad žalobcu a bolo potvrdené rozhodnutie Ministerstva životného prostredia Slovenskej republiky, odboru štátnej správy ochrany prírody, č. 5079/2017 - 6.3 zo dňa 27.07.2017. Prvostupňovým rozhodnutím bola v zmysle § 82 ods. 12 Zákona o ochrane prírody a krajiny povolená výnimka, ktorou sa žiadateľovi (ďalšiemu účastníkovi v tomto konaní) povolilo usmrtiť (odstreliť) jedného jedinca medveďa hnedého v poľovnom revíri Čierny Kameň, držať ho a prepravovať. Podmienkou výkonu predmetného rozhodnutia bolo ustanovenie, v zmysle ktorého „odstrel možno zrealizovať od nadobudnutia právoplatnosti rozhodnutia do 30.11.2017 posliedkou v okolí miest, kde dochádza ku vzniku škôd, mimo hraníc SKUEV0238 Veľká Fatra. V prípade, že lov posliedkou bude neúspešný do 1 mesiaca od nadobudnutia právoplatnosti tohto rozhodnutia možno lov zrealizovať do 15.12.2017 postriežkou na lokalite vopred odsúhlasenej štátnou ochranou prírody Slovenskej republiky“. 12. Žalobca doručil Krajskému súdu v Bratislave dňa 12.12.2017 správnu žalobu, ktorou sa domáhal preskúmania napadnutých rozhodnutí, ktoré v čase doručenia správnej žaloby predstavovali rozhodnutia preskúmateľné v rámci správneho súdnictva v zmysle ust. § 3 ods. 1 písm. b) SSP, ust. § 6 a ust. § 177 a nasl. SSP. V čase po doručení správnej žaloby na súd však došlo k právnej skutočnosti, s ktorou v danej veci právny poriadok Slovenskej republiky spája právne účinky majúce za následok stratu možnosti meritórneho preskúmania rozhodnutia správnym súdom. Touto právnou skutočnosťou bolo uplynutie lehoty, na ktorú bola povolená výnimka zo zákazu podľa ust. § 35 ods. 1 písm. b) a písm. e) Zákona o ochrane prírody a krajiny. K uplynutiu uvedenej lehoty došlo dňa 15.12.2017 (ako vyplýva z napadnutého rozhodnutia prvostupňového orgánu), kedy napadnuté rozhodnutie ex lege stratilo účinky, v dôsledku čoho pre účastníkov administratívneho konania a účastníkov konania pred správnym súdom zanikli subjektívne práva a povinnosti vyplývajúce zo žalovaných rozhodnutí, a tým došlo aj k zániku preskúmateľnosti napadnutých rozhodnutí správnym súdom. 13. V prejednávanej veci sa teda žalobca domáha preskúmania a následného zrušenia rozhodnutí, ktoré už v čase posudzovania splnenia procesných podmienok nemajú žiadne právne účinky, čo možno na účely konania o podanej správnej žalobe kvalifikovať ako prípad zániku rozhodnutia iným spôsobom ako zrušením podľa ust. § 99 písm. c) a písm. d) SSP, čím dochádza k odpadnutiu dôvodu na pokračovanie v konaní tak, ako to predpokladá ust. § 99 písm. g) SSP. 14. Správny súd je v konaní viazaný povinnosťou kedykoľvek počas konania prihliadať na to, či sú splnené podmienky, za ktorých môže konať a rozhodnúť. S ohľadom na takto koncipovanú povinnosť správneho súdu, tento zistil, že napadnuté rozhodnutia orgánov verejnej správy stratili uplynutím času, na ktorý boli vydané, právne účinky. Táto právna skutočnosť má za následok odpadnutie dôvodu na pokračovanie v konaní tak, ako ho upravuje ust. § 99 písm. g) SSP, keď súd sa nestotožňuje s názorom, žeby vo veci napriek zákonnej prekážke plynúcej z ust. § 89 ods. 3 písm. b) Zákona o ochrane prírody a krajiny mal súd vec meritórne preskúmať. 15. Vzhľadom na to, že v čase po začatí konania odpadol dôvod na pokračovanie v konaní, pričom v danom prípade ide o neodstrániteľný nedostatok podmienky konania, rozhodol správny súd podľa ust. § 99 písm. g) SSP tak, že konanie o správnej žalobe zastavil. 16. O náhrade trov konania rozhodol správny súd podľa ust. § 170 písm. b) SSP tak, že žiaden z účastníkov konania nemá právo na náhradu trov konania, keďže konanie bolo zastavené. 17. Toto rozhodnutie prijal senát Krajského súdu v Bratislave pomerom hlasov 3:0 (§ 3 ods. 9 zákona č. 757/2004 Z.z. v znení neskorších predpisov). Poučenie: Proti tomuto uzneseniu možno podať kasačnú sťažnosť v lehote jedného mesiaca od jeho doručenia, na Krajský súd v Bratislave. V kasačnej sťažnosti sa má popri všeobecných náležitostiach podľa ust. § 57 SSP uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa ust. § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle ust. § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b) ide o konania o správnej žalobe podľa ust. § 6 ods. 2 písm. c) a d); c) je žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1017202063.1 (dáta aktuálne k 14. 11. 2026). Záväzné je znenie zverejnené súdom.




